**Lisa 1. Tehniline kirjeldus**

**Korruptsiooni ja huvide konflikti ennetamiseks vajalike meetmete väljatöötamine**

1. **HANKE EESMÄRK JA ULATUS**
   1. Hanke eesmärgiks on RMK-s korruptsiooni[[1]](#footnote-1) ja huvide konflikti ennetamiseks vajalike meetmete väljatöötamine (edaspidi: töö). Peamiseks õiguslikuks aluseks ja lähtekohaks on korruptsioonivastane seadus (edaspidi KVS)[[2]](#footnote-2).
   2. Töö tulemusena kaardistab töö teostaja ära RMK peamised tööprotsessid, selgitab välja erinevate tööprotsesside riskitasemed KVS mõttes ja pakub välja tuvastatud riskide maandamise meetmed.
   3. Töö eesmärgiks on analüüsida RMK peamiseid tööprotsesse ja leida vastused järgmistele küsimustele:
      1. Millistes RMK tegevusvaldkondades on korruptsiooni ja huvide konflikti riskid kõige kõrgemad. Kaardistada eri liiki tegevuste ja tööprotsesside eripärast tulenevad huvide konflikti ja korruptsiooniohu riskid. Kaardistada erinevad RMK juhtimistasandid tegevusvaldkondade lõikes ning tuua välja erinevate üksuste rollid riskide tekkimisel ja juhtimisel. Kaardistada kuivõrd tajuvad osapooled ise riske ning kas ja kuivõrd suudavad näha seoseid huvide konflikti ja korruptsiooniohtlike olukordadega.
      2. Pakkuda välja huvide konflikti ja korruptsiooniohu riskide maandamise meetmeid.
2. **Tööülesannete kirjeldus**
   1. Töö osaks on:
      1. Detailse analüüsi metoodika koostamine, sh intervjuukavade ja intervjuu küsimuste koostamine ning vajaliku sisend- ja alusdokumentatsiooni kaardistamine. Lisaks intervjuudele kaaluda kirjalike küsimustike koostamist erinevate juhtimistasandite ja struktuuriüksuste tegevuste ja tegevuste mõjude hindamiseks ja piisava sisendi saamiseks.
      2. Intervjuude läbiviimine, sisemiste dokumentide analüüs, online või kirjalike küsimustike koostamine ja sisendi kogumine ning kogutud materjali süntees. Vajadusel sisendmaterjali pinnalt täpsustavate intervjuude läbiviimine või lisaküsimuste koostamine ja lisateabe kogumine.
      3. Töö vahearuandesesitab töö teostaja vastused tehnilise kirjelduse punktis 1.3. püstitatud küsimustele ja esmased tähelepanekud kõrgema riskiga RMK tegevusvaldkondadest ja/või tööprotsessidest, millega tegeletakse edasises analüüsis süvitsi.
      4. Analüüsi aruande koostamine. Analüüsi lõpparuanne peab sisaldama maksimaalselt kuni 10 A4 lühikokkuvõtet, mis sisaldab peamisi järeldusi ning ettepanekuid riskide maandamise meetmete ja nende rakendamise osas. Analüüsi lõpparuannet peab olema võimalik käsitleda iseseisva dokumendina. Analüüs tuleb esitada tekstitöödeldaval kujul (nt \*docx). Analüüsi sisukord peab vastama uurimisküsimuste loogikale ja järjekorrale.
      5. Koolitusmaterjalide koostamine. Töö teostaja koostab praktiliste näidisülesannetega koolitusmaterjali RMK töötajatele veebikeskkonnas edasiste koolituste korraldamiseks.
      6. Analüüsi tutvustamine ja koolitus. Analüüsi tulemuste ja selles välja pakutud riskide maandamise meetmete ning KVS regulatsiooni põhialuste koolitus juhtkonnale. Tellija kannab koolitusega seotud kulud (ruumid, esitlusvahendid), va koolitusmaterjal ja koolitajate tasud.
      7. Töö dokumentatsiooni üleandmine tellijale. Töö teostaja annab tellijale üle elektroonilises formaadis analüüsi aruande ja RMK sisekoolitustel kasutatavad koolitusmaterjalid. Töö teostaja annab tellijale üle intervjuude ja koosolekute protokollid ning muud töö käigus kogutud andmed.
3. **AJAKAVA**

Töö viiakse läbi 6 kalendrikuu jooksul peale lepingu sõlmimist. Töö jaguneb allolevateks etappideks:

**I etapp** (2 kalendrikuud lepingu sõlmimisest) – Töö teostaja tutvub RMK struktuuri ja töökorraldusega, olemasolevate regulatsioonide, sisekordade ja juhendmaterjalidega ning piiritleb analüüsiks asjakohase tekstikorpuse; töö teostaja tuvastab intervjuude teostamiseks võtmeisikud ning viib läbi intervjuud, analüüsib hetkeolukorda ja koostab kirjaliku vahearuande.

Tulemus: Töö teostaja esitab tellijale vahearuande, milles on kajastatud esmased tähelepanekud, edasist uurimist vajavad küsimused ja peamised järeldused.

**II etapp** (3 kalendrikuud vahearuande esitamisest) – Töö teostaja analüüsib täiendavalt materjale, viib vajadusel läbi täiendavaid intervjuusid ning koostab kogu sisendi pinnalt analüüsi, kus esitab kirjelduse tuvastatud asjaoludest, riskidest ning teeb ettepanekud korruptsiooni ja huvide konflikti riskide maandamise meetmete juurutamiseks ja rakendamiseks, sh kehtestatud regulatsioonide täiendamiseks ning puuduvate regulatiivdokumentide väljatöötamiseks. Töö teostaja korraldab ümarlaua tellijale töö peamiste tulemuste esitlemiseks ning plaanitavate ettepanekute ülevaatamiseks koos tellija esindajatega.

Tulemus: Töö teostaja esitab tellijale analüüsi lõpparuande koos lühikokkuvõttega ning kirjalikud koolitusmaterjalid sisekoolituste läbiviimiseks. Analüüsi lõpparuanne sisaldab terviklikku korruptsiooni ja huvide konflikti riske maandavate meetmete paketti.

**III etapp** (1 kalendrikuud eelmise etapi lõpust) – Korruptsiooni ja huvide konflikti ennetamise koolituse korraldamine juhtkonnale ning lõplik versioon töötajatele veebikoolituse materjalidest (II etapi töö võimalik edasiarendus).

Tulemus: Töö teostaja poolt on läbi viidud vähemalt üks koolitus RMK juhtidele. Samuti esitatud Hankijale kooskõlastamiseks kirjalik koolitusmaterjal RMK töötajatele veebikeskkonnas koolituste korraldamiseks. Uuringu lõpparuanne peab valmima 6 kuu jooksul alates lepingu sõlmimisest.

1. KVS § 5 alusel on korruptiivne tegu ametiisiku poolt ametiseisundi kasutamine omakasu saamise eesmärgil, tehes põhjendamatuid või õigusvastaseid otsuseid või toiminguid või jättes tegemata õiguspärased otsused või toimingud. [↑](#footnote-ref-1)
2. <https://www.riigiteataja.ee/akt/106072023048?leiaKehtiv> [↑](#footnote-ref-2)